รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 26 กันยายน 2566
วันพุธที่ 27 กันยายน 2566
26/09/2566
สรุปข่าวการประชุมคณะรัฐมนตรี 26 กันยายน 2566
นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง เป็นประธานการประชุมคณะรัฐมนตรี ณ ห้องประชุม 501 ตึกบัญชาการ 1 ทําเนียบรัฐบาล
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (26 กันยายน 2566) เวลา 09.00 น. นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง เป็นประธานการประชุมคณะรัฐมนตรี ณ ห้องประชุม 501 ตึกบัญชาการ 1 ทําเนียบรัฐบาล ซึ่งสรุปสาระสําคัญดังนี้
เศรษฐกิจ-สังคม
1.  เรื่อง  กรอบและงบลงทุนของรัฐวิสาหกิจประจําปีงบประมาณ 2567
2.  เรื่อง  ขอรับการสนับสนุนงบประมาณรายจ่ายประจําปีงบประมาณ พ.ศ. 2566 งบกลาง รายการเงินสํารองจ่ายเพื่อกรณีฉุกเฉินหรือจําเป็น สําหรับค่าใช้จ่ายบุคลากรภาครัฐของสํานักงาน ป.ป.ช. เพิ่มเติม
3.  เรื่อง  มาตรการพักชําระหนี้ให้กับลูกหนี้รายย่อยตามนโยบายรัฐบาล (ตามมติคณะรัฐมนตรี เมื่อวันที่ 13 กันยายน 2566)
4.  เรื่อง  สรุปภาพรวมดัชนีเศรษฐกิจการค้าประจําเดือนสิงหาคม 2566
5.  เรื่อง  แผนการบริหารหนี้สาธารณะ ประจําปีงบประมาณ 2567
6.  เรื่อง  ขออนุมัติเงินงบประมาณรายจ่ายประจําปีงบประมาณ พ.ศ. 2566 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อดําเนินการตามมาตรการสนับสนุนการใช้ยานยนต์ไฟฟ้าประเภทรถยนต์และรถจักรยานยนต์
7.  เรื่อง  ปรับปรุงการมอบหมายผู้มีอํานาจกํากับแผนงานบูรณาการ ประจําปีงบประมาณ พ.ศ. 2567
8.  เรื่อง  ทรงพระกรุณาโปรดเกล้าโปรกระหม่อมให้กําหนดชื่อวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ว่า “วันนวมินทรมหาราช” ตามที่ขอพระราชทานพระมหากรุณา
9.  เรื่อง  ขออนุมัติงบกลาง รายการเงินสํารองจ่ายเพื่อกรณีฉุกเฉินหรือจําเป็น พ.ศ. 2566 เพื่อใช้ในโครงการส่งเสริมการผลิตข้าวอินทรีย์ ปี 2564
10.  เรื่อง  ขอรับการจัดสรรงบประมาณรายจ่ายประจําปีงบประมาณ พ.ศ. 2566 งบกลาง รายการเงินสํารองจ่ายเพื่อกรณีฉุกเฉินหรือจําเป็น
11.  เรื่อง  ขอรับการจัดสรรงบประมาณรายจ่ายประจําปีงบประมาณ พ.ศ. 2566 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อเป็นค่าตอบแทนรายเดือนแก่เจ้าหน้าที่การศึกษาพระปริยัติธรรม (จศป.)
12.  เรื่อง  ขออนุมัติจัดสรรงบประมาณรายจ่ายประจําปีงบประมาณ พ.ศ. 2566 งบกลาง รายการเงินสํารองจ่ายเพื่อกรณีฉุกเฉินหรือจําเป็น (กระทรวงมหาดไทย)
ต่างประเทศ
13.  เรื่อง  ร่างแถลงการณ์ร่วมของการประชุมระดับรัฐมนตรี ครั้งที่ 29 แผนงานการพัฒนาเขตเศรษฐกิจสามฝ่าย อินโดนีเซีย-มาเลเซีย-ไทย (IMT-GT)
14.  เรื่อง  การบริจาคเงินอุดหนุนตามความสมัครใจให้แก่ศูนย์ทุ่นระเบิดภูมิภาคอาเซียน
แต่งตั้ง
15.  เรื่อง  การมอบหมายให้รัฐมนตรีช่วยว่าการกระทรวงการคลัง รักษาราชการแทนรัฐมนตรีว่าการกระทรวงการคลัง
16.  เรื่อง  ขอให้คณะรัฐมนตรีส่งรายชื่อผู้แทนคณะรัฐมนตรีเพื่อเป็นกรรมาธิการในคณะกรรมาธิการวิสามัญกิจการวุฒิสภา
17.  เรื่อง  การแต่งตั้งข้าราชการพลเรือนสามัญ ประเภทบริหารระดับสูง (กระทรวงทรัพยากรธรรมชาติและสิ่งแวดล้อม)
18.  เรื่อง  การแต่งตั้งข้าราชการให้ดํารงตําแหน่งผู้อํานวยการสํานักข่าวกรองแห่งชาติ (นักบริหารสูง)
19.  เรื่อง  การพิจารณาอนุมัติให้นําความกราบบังคมทูลเพื่อทรงพระกรุณาโปรดเกล้าฯ แต่งตั้งเลขาธิการ กปร.
20.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหาร (สายงานบริหาร) ระดับสูง ตําแหน่งเลขาธิการศูนย์อํานวยการบริหารจังหวัดชายแดนภาคใต้
21.  เรื่อง  การแต่งตั้งข้าราชการให้ดํารงตําแหน่งรองผู้อํานวยการสํานักงบประมาณ (นักบริหารสูง)
22.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงการต่างประเทศ)
23.  เรื่อง  ขอต่อเวลาการดํารงตําแหน่งข้าราชการพลเรือนสามัญประเภทบริหารระดับสูง (กระทรวงคมนาคม)
24.  เรื่อง  การแต่งตั้งข้าราชการการเมือง (กระทรวงมหาดไทย)
25.  เรื่อง  การแต่งตั้งข้าราชการการเมือง (กระทรวงสาธารณสุข)
26.  เรื่อง  ขออนุมัติต่อเวลาการดํารงตําแหน่งของปลัดกระทรวงทรัพยากรธรรมชาติและสิ่งแวดล้อม (ครั้งที่ 1)
27.  เรื่อง  ขออนุมัติต่อเวลาการดํารงตําแหน่งของอธิบดีกรมทรัพยากรน้ํา (ครั้งที่ 1)
28.  เรื่อง  การแต่งตั้งข้าราชการพลเรือนสามัญประเภทบริหารระดับสูง (กระทรวงคมนาคม)
29.  เรื่อง  การแต่งตั้งข้าราชการการเมือง (กระทรวงเกษตรและสหกรณ์)               30.   เรื่อง  แต่งตั้งผู้รักษาราชการแทนรัฐมนตรีว่าการกระทรวงทรัพยากรธรรมชาติและสิ่งแวดล้อม
31.  เรื่อง  การมอบหมายให้รัฐมนตรีเป็นผู้รักษาราชการแทนรัฐมนตรีว่าการกระทรวงการพัฒนาสังคมและความมั่นคงของมนุษย์
32.  เรื่อง  การแต่งตั้งข้าราชการการเมือง (สํานักเลขาธิการนายกรัฐมนตรี)
33.  เรื่อง  การแต่งตั้งข้าราชการการเมือง (สํานักเลขาธิการนายกรัฐมนตรี)
34.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงการอุดมศึกษา วิทยาศาสตร์ วิจัยและนวัตกรรม)
35.  เรื่อง  การแต่งตั้งกรรมการผู้ช่วยรัฐมนตรี
36.  เรื่อง  การแต่งตั้งกรรมการผู้ช่วยรัฐมนตรี
37.  เรื่อง  การแต่งตั้งกรรมการผู้ช่วยรัฐมนตรี
38.  เรื่อง  การแต่งตั้งข้าราชการการเมือง (สํานักเลขาธิการนายกรัฐมนตรี)
39.  เรื่อง  การแต่งตั้งข้าราชการการเมือง (สํานักเลขาธิการนายกรัฐมนตรี)
40.  เรื่อง  การแต่งตั้งข้าราชการการเมือง (กระทรวงเกษตรและสหกรณ์)
41.  เรื่อง  ขออนุมัติแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)
42.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงพาณิชย์)
43.  เรื่อง  การแต่งตั้งข้าราชการการเมือง (สํานักเลขาธิการนายกรัฐมนตรี)
44.  เรื่อง  คําสั่งสํานักนายกรัฐมนตรี ที่ 245/2566 เรื่อง แก้ไขเพิ่มเติมคําสั่งมอบหมายและมอบอํานาจให้รองนายกรัฐมนตรีและรัฐมนตรีประจําสํานักนายกรัฐมนตรีปฏิบัติราชการแทนนายกรัฐมนตรี
45.  เรื่อง  คําสั่งสํานักนายกรัฐมนตรี ที่ 246/2566 เรื่อง มอบหมายและมอบอํานาจให้รองนายกรัฐมนตรีและรัฐมนตรีประจําสํานักนายกรัฐมนตรี ปฏิบัติหน้าที่ประธานกรรมการ และมอบหมายให้รองนายกรัฐมนตรีและรัฐมนตรีประจําสํานักนายกรัฐมนตรีปฏิบัติหน้าที่ประธานกรรมการ รองประธานกรรมการ และกรรมการในคณะกรรมการต่าง ๆ ตามกฎหมาย และระเบียบสํานักนายกรัฐมนตรี
**********************
เศรษฐกิจ-สังคม
1. เรื่อง กรอบและงบลงทุนของรัฐวิสาหกิจประจําปีงบประมาณ 2567
คณะรัฐมนตรีมีมติเห็นชอบและรับทราบตามที่สํานักงานสภาพัฒนาการเศรษฐกิจและสังคมแห่งชาติ (สศช.) เสนอดังนี้
1. เห็นชอบกรอบและงบลงทุนของรัฐวิสาหกิจประจําปีงบประมาณ 2567 วงเงินดําเนินการ จํานวน 1,380,624 ล้านบาท และวงเงินเบิกจ่ายลงทุน จํานวน 258,985 ล้านบาท ประกอบด้วย (1) กรอบการลงทุนสําหรับงานตามภารกิจปกติและโครงการต่อเนื่อง วงเงินดําเนินการ จํานวน 1,180,624 ล้านบาท และวงเงินเบิกจ่ายลงทุน จํานวน 208,985 ล้านบาท และ (2) กรอบการลงทุนสําหรับการเพิ่มเติมระหว่างปี วงเงินดําเนินการ จํานวน 200,000 ล้านบาท และวงเงินเบิกจ่ายลงทุน จํานวน 50,000 ล้านบาท สําหรับโครงการที่ยังไม่ได้รับอนุมัติจากคณะรัฐมนตรี และการลงทุนที่ใช้เงินงบประมาณตามพระราชบัญญัติงบประมาณรายจ่ายประจําปีงบประมาณ พ.ศ. 2567 ให้ดําเนินการได้เมื่อได้รับอนุมัติตามขั้นตอนแล้ว ทั้งนี้ กําหนดเป้าหมายให้รัฐวิสาหกิจเบิกจ่ายลงทุนไม่น้อยกว่า ร้อยละ 95 ของกรอบวงเงินอนุมัติให้เบิกจ่ายลงทุน
2. เห็นชอบให้ สศช. ปรับวงเงินลงทุนของรัฐวิสาหกิจประจําปีงบประมาณ 2567 ให้สอดคล้องกับผลการจัดสรรงบประมาณตามพระราชบัญญัติงบประมาณรายจ่ายประจําปีงบประมาณ พ.ศ. 2567 รวมถึงงบประมาณรายจ่ายเพิ่มเติม งบกลาง หรืองบประมาณที่ปรับปรุงเปลี่ยนแปลงตามหลักเกณฑ์และวิธีการงบประมาณหรือได้รับความเห็นชอบจากสํานักงบประมาณ (สงป.) แล้ว และปรับเพิ่มกรอบวงเงินดําเนินการและกรอบวงเงินเบิกจ่ายลงทุนให้สอดคล้องกับการอนุมัติการลงทุนเพิ่มเติมตามมติคณะรัฐมนตรี เพื่อให้รัฐวิสาหกิจสามารถดําเนินการได้ทันทีภายในปีงบประมาณ
3. มอบหมายให้สภาพัฒนาการเศรษฐกิจและสังคมแห่งชาติ (สภาพัฒนาฯ) โดยประธานสภาพัฒนาฯ เป็นผู้พิจารณาอนุมัติการเปลี่ยนแปลงงบลงทุนระหว่างปีในส่วนงบลงทุนเพื่อการดําเนินงานปกติและโครงการต่อเนื่องที่การเปลี่ยนแปลงไม่มีผลกระทบต่อสาระสําคัญและกรอบวงเงินโครงการที่คณะรัฐมนตรีได้อนุมัติไว้แล้ว
4. เห็นชอบข้อเสนอแนะเชิงนโยบาย ระดับกระทรวง และระดับรัฐวิสาหกิจ โดยให้กระทรวงเจ้าสังกัดและรัฐวิสาหกิจรับข้อเสนอแนะในส่วนที่เกี่ยวข้องไปพิจารณาดําเนินการ และให้รัฐวิสาหกิจรายงานผลความก้าวหน้าของการดําเนินงานและการลงทุนปี 2567 ให้ สศช. ทราบภายในทุกวันที่ 5 ของเดือนอย่างเคร่งครัด รวมทั้งรายงานผลการดําเนินงานตามข้อเสนอแนะและความก้าวหน้าการดําเนินโครงการลงทุนทุกไตรมาส เพื่อประโยชน์ในการติดตามประเมินผลการดําเนินงานและการลงทุนของรัฐวิสาหกิจได้อย่างต่อเนื่อง
5. รับทราบประมาณการงบทําการประจําปีงบประมาณ 2567 ที่คาดว่าจะมีกําไรสุทธิประมาณ 76,756 ล้านบาท และประมาณการแนวโน้มการดําเนินงานช่วงปี 2568 – 2570 ของรัฐวิสาหกิจในเบื้องต้นที่คาดว่าจะมีการลงทุนเฉลี่ยประมาณปีละ 376,367 ล้านบาท และผลประกอบการจะมีกําไรสุทธิเฉลี่ยประมาณปีละ 83,443 ล้านบาท
สาระสําคัญของเรื่อง
สศช. รายงานว่า รัฐวิสาหกิจ จํานวน 46 แห่ง1ภายใต้สังกัด 15 กระทรวง ได้ส่งข้อเสนองบลงทุนประจําปีงบประมาณ 2567 ให้ สศช. ซึ่งสภาพัฒนาฯ ได้กําหนดแนวทางสําหรับกลั่นกรองการลงทุนของรัฐวิสาหกิจประจําปีงบประมาณ 2567 ประกอบด้วย 3 แนวทางหลัก ได้แก่ (1) ความสอดคล้องกับสถานการณ์ แนวนโยบายที่สําคัญของภาครัฐ และกรอบทิศทางการพัฒนาประเทศโดยเฉพาะกรอบนโยบายของแผนพัฒนาเศรษฐกิจและสังคมแห่งชาติ ฉบับที่ 13 โดยมีสาระสําคัญ อาทิ หมุดหมายที่ 1 ไทยเป็นประเทศชั้นนําด้านสินค้าเกษตรและเกษตรแปรรูปมูลค่าสูง หมุดหมายที่ 4 ไทยเป็นศูนย์กลางทางการแพทย์และสุขภาพมูลค่าสูง และหมุดหมายที่ 7 ไทยมีวิสาหกิจขนาดกลางและขนาดย่อมที่เข้มแข็ง มีศักยภาพสูง และสามารถแข่งขันได้ (2) ความจําเป็นในการลงทุน โดยพิจารณาการลงทุนตามภารกิจและภาระผูกพัน วัตถุประสงค์การจัดตั้งของรัฐวิสาหกิจ และ (3) ความพร้อมในการลงทุนทั้งด้านกายภาพ ฐานะทางการเงิน ตลอดจนการพิจารณาปัจจัยเสี่ยงจากความผันผวนทางเศรษฐกิจ ภาวะอุตสาหกรรม และวิกฤติการณ์ต่าง ๆ ที่อาจส่งผลกระทบต่อการดําเนินงานของรัฐวิสาหกิจ ทั้งนี้ สภาพัฒนาฯ ได้แต่งตั้งคณะอนุกรรมการพิจารณางบลงทุนประจําปีของรัฐวิสาหกิจ2 เพื่อพิจารณารายละเอียดข้อเสนอดังกล่าวก่อนเสนอสภาพัฒนาฯ พิจารณา รวมทั้งได้เชิญผู้แทนกระทรวงเจ้าสังกัดเข้าร่วมพิจารณาด้วย โดยในคราวประชุมเมื่อวันที่ 16 สิงหาคม 2566 สภาพัฒนาฯ มีมติ ดังนี้
1. งบลงทุน
เห็นชอบกรอบและงบลงทุนของรัฐวิสาหกิจประจําปีงบประมาณ 2567 วงเงินดําเนินการ3 จํานวน 1,380,624 ล้านบาท และวงเงินเบิกจ่ายลงทุน4 จํานวน 258,985 ล้านบาท ประกอบด้วย (1) กรอบการลงทุนสําหรับงานตามภารกิจปกติและโครงการต่อเนื่อง (วงเงินดําเนินการ จํานวน 1,180,624 ล้านบาท และวงเงินเบิกจ่ายลงทุน จํานวน 208,985 ล้านบาท) และ (2) กรอบการลงทุนสําหรับการเพิ่มเติมระหว่างปี (วงเงินดําเนินการ จํานวน 200,000 ล้านบาท และวงเงินเบิกจ่ายลงทุน จํานวน 50,000 ล้านบาท) โดยส่วนใหญ่เป็นการเบิกจ่ายลงทุนของรัฐวิสาหกิจด้านพลังงาน [กระทรวงพลังงาน (พน.) และกระทรวงมหาดไทย (มท.)] คิดเป็นร้อยละ 43.2 และรัฐวิสาหกิจด้านคมนาคมขนส่ง คิดเป็นร้อยละ 34.6 ของวงเงินเบิกจ่ายลงทุนในภาพรวม ทั้งนี้ สภาพัฒนาฯ ได้มีมติปรับปรุงการลงทุนจากที่รัฐวิสาหกิจเสนอมาเพื่อให้สอดคล้องกับสถานการณ์ ความจําเป็นและความพร้อมในการลงทุน โดยพิจารณาจากความจําเป็นในการดําเนินงานตามภารกิจหลัก และความพร้อมในการลงทุนของรัฐวิสาหกิจทั้งด้านประสิทธิภาพการดําเนินงาน การรออนุมัติ/อนุญาตจากหน่วยงานที่เกี่ยวข้อง ฐานะการเงิน และผลการดําเนินงานที่ผ่านมา รวมถึงได้มีการปรับลดการลงทุนที่เข้าข่ายเป็นโครงการใหม่ที่จําเป็นต้องรอการอนุมัติตามขั้นตอนการดําเนินการจํานวน 31 โครงการ เช่น โครงการอาคารเช่าสําหรับผู้มีรายได้น้อย ปี 2567 – 2571 ของการเคหะแห่งชาติ (กคช.) โครงการปรับปรุงและขยายระบบส่งไฟฟ้าที่เสื่อมสภาพตามอายุการใช้งานระยะที่ 3 ของการไฟฟ้าฝ่ายผลิตแห่งประเทศไทย (กฟผ.) โครงการปรับปรุงและขยายระบบจําหน่ายพลังไฟฟ้า ระยะที่ 13 ของการไฟฟ้านครหลวง (กฟน.) และโครงการระบบมิเตอร์อัจฉริยะ ระยะที่ 1 ของการไฟฟ้าส่วนภูมิภาค (กฟภ.) เป็นต้น โดยรายละเอียดกรอบและงบลงทุนของรัฐวิสาหกิจประจําปีงบประมาณ 2567 ในภาพรวม ปรากฏตามตารางดังต่อไปนี้
หน่วย : ล้านบาท
ประเภทการลงทุน
ข้อเสนอ
ผลการพิจารณาของสภาพัฒนาฯ
ปรับเพิ่ม (ลด)
ดําเนินการ
เบิกจ่าย
ดําเนินการ
เบิกจ่าย
ดําเนินการ
เบิกจ่าย
(1) งบปกติ5